Прошлост
Обилазити поља и ливаде,
Места где нам је прошла младост наша;
Цвет угледати познат из детињства
Ког се дркћући страсна рука маша;

Опијати се мирисом прошлости,
Кад душа тражи опет да просања
Слатку горчину негдашњих болова,
Помрлих давно младих осећања;

Оживљавати срце остарело,
Сломљено у живота боју љутом,
Дозвати сени милих да нас прате
Као утворе нашим старим путом —

То је устати из таме и гроба
И срцем, где још бол тиња и дрема,
Видети часком светли сан живота,
У ком нас беше а више нас нема.

Извор 
 Милета Јакшић: Песме, Матица Српска, Нови Сад, 1984, стр. 54

Милета Јакшић
Поезија